เมืองไทยฯขายแพ็กเกจเบี้ยรถ
ปรับแผนเน้นลูกค้าเฉพาะกลุ่มซื้อง่ายขายคล่องราคาตายตัว
20 ส.ค. 2554

ปรับแผนเน้นลูกค้าเฉพาะกลุ่มซื้อง่ายขายคล่องราคาตายตัว
เมืองไทยฯ ปรับแผนเน้นขายเป็นแพ็กเกจ สู้ตลาดประกันภัยรถชั้น 1 หวังซื้อง่ายขายคล่อง คุมค่าใช้จ่ายอยู่หมัด
น.ส.ชูพรรณ โกวานิชย์ รองกรรมการผู้จัดการ บริษัท เมืองไทยประกันภัย เปิดเผยว่า บริษัทได้ปรับกลยุทธ์ในการทำตลาดประกันภัยรถยนต์ชั้น 1 ใหม่ โดยจะพัฒนาแบบประกันรถที่มีลักษณะขายเป็นแพ็กเกจ กำหนดค่าเบี้ยและทุนประกันที่ตายตัวให้ตรงกับยี่ห้อ รุ่น และอายุของรถโดยเฉพาะ ซึ่งจะทำให้บริษัทสามารถทำตลาดผ่านทุกช่องทางขายได้ง่ายขึ้น และที่สำคัญบริษัทคาดว่าประกันภัยรถยนต์แบบใหม่นี้ จะทำให้อัตราความเสียหายต่อเบี้ยประกันภัยให้อยู่ในระดับที่ 50-55% ได้ เมื่อเทียบกับแบบประกันชั้น 1 ปกติ ที่อัตราความเสียหายต่อเบี้ยประกันภัยจะอยู่ประมาณ 60%
“เราต้องทำความเข้าใจถึงความต้องการของลูกค้าที่เปลี่ยนไปให้มากขึ้น ต้องออกแบบประกันไม่ให้มีความซับซ้อน เข้าใจง่าย มีค่าเบี้ยที่เหมาะสม และต้องคุมค่าสินไหมได้ซึ่งต่อไปจะออกแบบประกันรถที่เป็นแพ็คเกจมากขึ้น” น.ส.ชูพรรณ กล่าว
น.ส.ชูพรรณ กล่าวอีกว่า ปัจจุบันสัดส่วนเบี้ยประกันภัยรถยนต์ชั้น 1 ยังมีสัดส่วนถึง 70% ของเบี้ยประกันภัยรถยนต์ โดยมาจากพันธมิตรค่ายรถยนต์ประมาณ 10% ส่วนที่เหลือมาจากตัวแทนขายรถยนต์และบริษัทนายหน้าขายประกัน ซึ่งในช่วงนี้บริษัทต้องหาช่องทางขายใหม่ๆ เพิ่มเติม เนื่องจากพันธมิตรที่เป็นค่ายรถยนต์ได้ส่งงานให้ลดลง เนื่องจากยอดขายรถยนต์ป้ายแดงยังผลิตได้ไม่เต็มที่ ส่งผลให้การแถมประกันฟรีถูกยกเลิกไปด้วย ซึ่งคงต้องใช้เวลาอีกระยะกว่าประกันแถมฟรีจะกลับมาเหมือนเดิม แต่คาดว่าหากรัฐบาลใหม่เดินหน้านโยบายรถยนต์คันแรก ก็คงส่งผลดีทำให้ภาพรวมของเบี้ยประกันภัยรถยนต์เติบโตขึ้นด้วย
อย่างไรก็ตาม ล่าสุด เมื่อวันที่ 1 ก.ค.ที่ผ่านมา บริษัทได้ออกแบบประกันแพ็กเกจใหม่ในชื่อ “สไมล์ ปิกอัพ” เพื่อเจาะกลุ่มลูกค้ารถกระบะหรือปิกอัพยี่ห้อโตโยต้าและอีซูซุโดยเฉพาะ มีค่าเบี้ยตั้งแต่ 1.59-1.99 หมื่นบาท ทุนประกันคันละ 3-6.5 แสนบาท กำหนดอายุรถที่ 1-3 ปี ซึ่งลูกค้าสามารถเลือกได้ว่าจะซ่อมห้างหรือซ่อมอู่ คาดว่าอัตราความเสียหายต่อเบี้ยประกันภัยคงอยู่ประมาณ 52% เท่านั้น โดยตั้งเป้าขายประกัน “สไมล์ ปิกอัพ” ในปีนี้ให้ได้ 20 ล้านบาท